Document ID: 32005D0061

KOMMISSIONENS BESLUTNING
af 27. januar 2005
om beskyttelsesforanstaltninger over for Newcastle disease i Bulgarien og om ophævelse af beslutning 2004/908/EF
(meddelt under nummer K(2005) 145)
(EØS-relevant tekst)
(2005/61/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF (1), særlig artikel 18, stk. 7,
under henvisning til Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (2), særlig artikel 22, stk. 6, og
ud fra følgende betragtninger:
(1)
Bulgarien bekræftede den 23. december 2004 et udbrud af Newcastle disease i det administrative distrikt Kardzhali i Bulgarien. For at begrænse risikoen for indslæbning af sygdommen i Fællesskabet vedtog Kommissionen den 23. december 2004 beslutning 2004/908/EF om beskyttelsesforanstaltninger over for Newcastle disease i Bulgarien (3) som en øjeblikkelig foranstaltning til at suspendere import fra Bulgarien af levende fjerkræ, strudsefugle, opdrættet og vildtlevende fjervildt samt rugeæg af disse arter.
(2)
Bulgarien har fremlagt yderligere oplysninger om sygdomssituationen og anmodet om regionalisering, således at suspenderingen kan ophæves for Bulgarien undtagen for det administrative distrikt Kardzhali, idet situationen i resten af landet synes at være tilfredsstillende.
(3)
Kommissionens foranstaltninger over for udbruddet af Newcastle disease i Bulgarien bør derfor ændres i overensstemmelse hermed, og beslutning 2004/908/EF bør ophæves og erstattes af nærværende beslutning.
(4)
De i denne forordning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Medlemsstaterne suspenderer import fra det administrative distrikt Kardzhali i Bulgarien af levende fjerkræ, strudsefugle, opdrættet og vildtlevende fjervildt samt rugeæg af disse arter.
Artikel 2
Medlemsstaterne suspenderer import fra det administrative distrikt Kardzhali i Bulgarien af:
a)
fersk kød af fjerkræ, strudsefugle og vildtlevende og opdrættet fjervildt
b)
tilberedt kød og kødprodukter, der består af eller indeholder kød af de i litra a) nævnte arter.
Artikel 3
1. Uanset artikel 2, litra a) og b), tillader medlemsstaterne import af de produkter, der er omhandlet i artikel 2, hvis de hidrører fra fjerkræ, strudsefugle eller opdrættet eller vildtlevende fjervildt, der kommer fra det administrative distrikt Kardzhali i Bulgarien, og som er slagtet eller aflivet inden den 16. november 2004.
2. Følgende angives i de veterinærcertifikater, der ledsager sendinger af de i stk. 1 omhandlede produkter:
»Fersk fjerkrækød/fersk kød af strudsefugle/fersk kød af vildtlevende fjervildt/fersk kød af opdrættet fjervildt/kødprodukt, der består af eller indeholder kød af fjerkræ, strudsefugle, opdrættet eller vildtlevende fjervildt/tilberedt kød, der består af eller indeholder kød af fjerkræ, strudsefugle eller opdrættet eller vildtlevende fjervildt (4), jf. artikel 3, stk. 1, i beslutning 2005/61/EF.«.
3. Uanset artikel 2, litra b), i denne beslutning tillader medlemsstaterne import af kødprodukter, der består af eller indeholder kød af fjerkræ, strudsefugle eller opdrættet eller vildtlevende fjervildt, hvis kødet af de nævnte arter er blevet underkastet en af de særlige behandlinger, der er omhandlet i del IV, punkt B, C eller D, i bilaget til Kommissionens beslutning 97/222/EF (5).
Artikel 4
Medlemsstaterne ændrer deres handelsforanstaltninger for at bringe dem i overensstemmelse med denne beslutning, og de sørger for, at der øjeblikkeligt informeres om de vedtagne foranstaltninger på passende vis. De underretter straks Kommissionen herom.
Artikel 5
Beslutning 2004/908/EF ophæves.
Artikel 6
Denne beslutning gælder indtil den 16. maj 2005.
Artikel 7
Denne beslutning er rettet til medlemsstaterne.
Udfærdiget i Bruxelles, den 27. januar 2005.

Labels: 3
18
6